Helsingin hallinto-oikeuden mukaan rikoksesta epäillyn Pirkko Jalovaaran yhdistyksen rahankeräys on ollut rahankeräyslain vastaista.

Helsingin hallinto-oikeuden mukaan maallikkosaarnaaja Pirkko Jalovaaran toiminta on ollut rahankeräyslain vastaista. HEIKKI TYYNYSNIEMI

Poliisihallitus hylkäsi maallikkosaarnaaja Pirkko Jalovaaran Rukousystävät-yhdistyksen rahankeräyslupahakemuksen viime toukokuussa, kun paljastui, että yhdistys oli käyttänyt suurimman osan keräämistään varoista, satoja tuhansia euroja, kaikkeen muuhun kuin hädänalaisten ihmisten auttamiseen.

Poliisihallituksen mukaan Jalovaaran yhdistys käytti vuosina 2012–2013 keräämistään 520 000 eurosta vain 32 000 euroa hädänalaisten ihmisten hyväksi.

Yhdistys oli ilmoittanut Poliisihallitukselle toimittamassaan lupahakemuksessa käyttävänsä tähän tarkoitukseen ”suurimman osan” keräysvaroistaan.

Jalovaaran yhdistys valitti Poliisihallituksen päätöksestä Helsingin hallinto-oikeuteen. Yhdistyksen mukaan sille olisi pitänyt myöntää rahankeräyslupa.

– Laissa ei ole prosenttimääräystä siihen, miten keräyksellä kerätyt varat olisi jaettava. Näin ollen yhdistys ei ole toiminut lain säännösten vastaisesti.

Yhdistys (Jalovaara) vetosi valituksessaan myös siihen, ettei rahankeräyslakiin ole kirjattu niin sanottua ”rikastumiskieltoa”.

Yhdistyksen mukaan sen toiminta ei ole rikollista, epärehellistä tai epäsiveellistä, joten sille myönnettävä rahankeräyslupa olisi ”yleisen edun mukaista”.

Huima palkka

Perustelut eivät vakuuttaneet hallinto-oikeutta. Sen mukaan Poliisihallitus toimi oikein hylätessään Jalovaaran yhdistyksen rahankeräyslupahakemuksen.

Hallinto-oikeus katsoo, että Jalovaaralle maksettava huomattava palkka ja vapaa autoetu ovat ristiriidassa nimenomaan yleisen edun kanssa.

– Rahankeräyslain 4 §:ssä ja 6 §:ssä tarkoitettuna yleishyödyllisenä toimintana, johon voidaan hankkia varoja toimeenpanemalla rahankeräys, ei voida pitää Rukousystävät ry:n järjestämiä rukousiltatapahtumia, joista yhdistys maksaa puheenjohtajalleen huomattavaa rahapalkkaa ja kustantaa tälle vapaan autoedun.

Julkisten verotietojen mukaan Jalovaara ansaitsi vuosina 2012–2013 yhteensä noin 230 000 euroa eli keskimäärin 9 500 euroa kuukaudessa.

Näin ollen merkittävä osa yhdistyksen keräystuotoista meni Jalovaaran omaan palkkaan. Samaan aikaan yhdistys käytti avustuksiin vain 6,1 prosenttia.

Etelä-Suomen lääninhallitus kielsi Jalovaaran yhdistystä jo vuonna 2009 keräämästä varoja yleisten hallintokustannusten, kuten palkkakulujen, kattamiseksi.

– Hallinto-oikeus toteaa, että yhdistyksen yleiset hallintokulut eivät ole sellaisia kuluja, joita voidaan kattaa rahankeräyslaissa tarkoitetulla rahankeräyksellä saaduilla varoilla. Yhdistyksen yleiset hallintokulut katetaan tavanomaisesti yhdistyksen sääntöihin perustuvilla jäsen- ja kannatusjäsenmaksuilla.

Rahaa lähipiirille

Hallinto-oikeus katsoo, että Jalovaaran yhdistys on kerännyt varoja pääasiassa ”rajatulle pienelle henkilöryhmälle” tuotettavan taloudellisen edun nimissä.

Yhdistys on ostanut keräysvaroilla muun muassa Skoda Superb -henkilöauton Jalovaaran käyttöön.

Tämän lisäksi keräysvaroilla on ostettu muun muassa kymmenien tuhansien eurojen arvosta ammattikirjallisuutta Jalovaaran henkilökohtaiseen käyttöön, maksettu yhdistyksen toiminnassa mukana olevien henkilöiden ulkomaanmatkoja ja ostettu taloushallintopalveluja Jalovaaran lähipiiriin kuuluvalta henkilöltä.

Poliisihallituksen mukaan yhdistys käytti vuosina 2010–2011 suuren osan keräystuotoista palvelujen ostamiseen yhdistystä lähellä olevilta yrityksiltä.

– Merkittävä osa rahankeräyksillä kertyneistä varoista on kanavoitunut joko suorana palkkatulona tai muiden järjestelyiden kautta yhdistyksen toiminnassa mukana oleville henkilöille. Palkkatulot ovat myös olleet huomattavan suuria.

Poliisihallituksen mukaan keräysvaroja on käytetty lakisääteisten työterveyshuollon kustannuksiin ja huomattavissa määrin myös eläkevakuutusmaksuihin.

– Kyse on mahdollisesti yhdistyksen puolesta toimiville henkilöille otetuista vapaaehtoisista eläkevakuutuksista.

Poliisihallitus teki Jalovaarasta tutkintapyynnön Helsingin poliisille viime kesänä. Poliisi epäilee Jalovaaraa törkeästä petoksesta ja rahankeräysrikoksesta.